張聖民學士出御書并法帖共閱之
作者：梅堯臣
朝代：宋

paragraphs: 冰膠楚舸歲將窮，廣陵別乘憐老翁。
殷勤來邀强一往，虛堂肴酒羅甘豐。
我病胃寒不下咽，匕筯謾舉叨席中。
主人欲客心意歡，出以飛帛騰龍鸞。
刑政二字布楷法，古今書帖未足觀。
坐間杜子好弄筆，詆譏前輩無全完。
一見寶蹤天下妙，稽首贊仰舌吻乾。
如此別識已太險，我不頌詠還應難。